**Hvorfor blive mentor i Videnskabsklubben?**

*Har du lyst til at arbejde med børn og lære at formidle? Vil du være med i et unikt fagligt fællesskab og have noget på CV’et, som de andre ikke har? Så skal du melde dig som seniormentor i Videnskabsklubben!*

Videnskabsklubben er sat i verden for at give børn og unge mulighed for at have det sjovt med naturvidenskab i deres fritid. Ligesom man kan gå til fodbold, svømning eller klaver, kan man sammen med Videnskabsklubben gå til videnskab.

I Videnskabsklubben er det ældre elever fra gymnasiet – seniormentorer – som underviser yngre elever fra 4.-6. klasse. Der er ingen voksne til stede. I mange tilfælde hjælper elever fra 8.-9. klasse også til, men det er først og fremmest jer som seniormentorer, der bestemmer, hvad der skal ske, og hvem der skal gøre hvad.

Som seniormentor får du derfor et stort ansvar, men du er aldrig alene. Vi har lavet et nøje tilrettelagt program og en tidsplan, som du kan støtte dig op ad hele vejen igennem, og vi står altid til rådighed for at hjælpe.

**Som seniormentor (gymnasieelev) i Videnskabsklubben skal du:**

* Deltage i en Seniormentor Camp sammen med andre seniormentorer fra hele landet. Campen er obligatorisk og varer en hel dag fra kl. 10.30-18.30. Den bliver afholdt tirsdag d. 22. september (i København), hvis du bor på Sjælland eller Fyn, og torsdag d. 24. september (i Aarhus), hvis du bor i Jylland. Du lærer at formidle og får teknikker til at undervise. Du får også en grundig introduktion til programmet.
* Mødes med juniormentorer (8.-9. klasses elever) en eftermiddag i uge 41 for at lære hinanden at kende og fordele opgaverne. Det får I nærmere besked om.
* Planlægge og deltage i de 7 uger, som programmet kører. I starter i uge 43, som er ugen efter efterårsferien, og slutter i uge 49. I mødes én eftermiddag om ugen fra kl. 16-17.30. Spørg din lærer eller talentkoordinator, hvilken dag Videnskabsklubben bliver afholdt på dit gymnasium, hvis du ikke allerede ved det.
* Som seniormentor er du og de øvrige gymnasieelever (3-4 personer) ansvarlige for at forberede og gennemføre programmet, men I skal drøfte opgaverne i samarbejde med juniormentorerne. Du skal lytte til juniormentorerne og give dem opgaver, som de er trygge ved. Det kan for eksempel være forberedelse, indkøb af snacks og uddeling af materialer. Hvis de har mod på det, kan de også få lov til at præsentere dele af programmet. I får penge til snacks og drikkevarer fra Videnskabsklubben.
* Som seniormentorer skal I løbende orientere hinanden og juniormentorerne om forberedelse og opgavefordeling, så alle ved, hvad de skal lave. I kan for eksempel kommunikere i en lukket Facebook- eller Messenger-gruppe. Det bestemmer I selv.
* Hvis der opstår problemer undervejs, er det dit og de andre seniormentorers ansvar at bede om hjælp. Enten ved at spørge en lærer eller kontakte Videnskabsklubben.

**Som mentor i Videnskabsklubben får du:**

* **Værdifulde erfaringer med at formidle og undervise.** Går du med planer om at blive underviser, lærervikar eller lignende efter din ungdomsuddannelse, er Videnskabsklubben en oplagt måde at få konkret erfaring på.
* **Indsigt i ny forskning og metoder.** Programmerne er udviklet af rigtige forskere og baseret på den nyeste viden. Her er helt sikkert guldkorn at hente til eksamen.
* **”Noget på CV’et”.** I Videnskabsklubben får du papir på dine kompetencer som mentor, og det kan faktisk betyde rigtig meget, når du for eksempel søger ind på din drømmeuddannelse eller leder efter studierelevant arbejde.
* **Kompetencer i ledelse og projektstyring**. Som mentor opnår du erfaring med bl.a. planlægning og fordeling af arbejdsopgaver. Det ser også godt ud på CV’et.
* **Mulighed for særarrangementer.** Videnskabsklubben arrangerer løbende aktiviteter for både gamle og nye mentorer. Det kunne for eksempel være et besøg på Carlsbergs Laboratorium, workshops afholdt af yngre forskere og foredrag om videnskab og formidling. Flere tidligere mentorer har også brugt Videnskabsklubben til at komme i et individuelt praktikforløb hos en yngre forsker på universitetet.
* **Et fagligt fællesskab.** Hos Videnskabsklubben er det faglige fællesskab i fokus. Du kan godt regne med at få både nye venner og masser af viden og inspiration!

Har du fået lyst til at være med? Fedt! Det kommer du ikke til at fortryde. Hold øje med Videnskabsklubbens hjemmeside ([www.videnskabsklubben.dk/seniormentor](http://www.videnskabsklubben.dk/seniormentor)), hvor der snart kommer en tilmeldingsknap.

PS. Spørgsmål? Så ring eller skriv endelig på 33435330 eller [info@videnskabsklubben.dk](mailto:info@videnskabsklubben.dk).